Цу буссехь йоккха стаг еара Шемал волча. Имамаца шецца къамел а дина юхаера Шемалан нана. Цуьнан б1аьргаш дукха йилхина ц1ийбелла бара. Хала дара Шемалний, цуьнан нанний юккъе деанарг хаа. Шемала динарг х1ун дара хьуна аьлча, шен тешамен нахана т1едиллира имама, нохчашца баьхкина болчу т1емалошна цара деанарг хаьа я цахаьа хьажар. Кестта цунна т1едеара, оцу обаргийн г1уллакх шайн моллланаш ларбар ду, деанчун къайле царна евзаш яц аьлла. Амма уьш Шемал лоруш а, иза ган лууша бу. Иштта долу г1уллакх Шемална тайра. Х1ара тоьлла бахьана дара нохчашна шен Делаца йолу юкъаметтиг гайта. Т1ейог1учу ханна а уьш шена тешамен хилийта. Делан ц1арах долчу х1уманна атта т1аьхьах1уттуш къам ду нохчий. Шемал шен эскаран хьаькамашна т1едиллира оцу т1емалошца тоьлла г1иллакх лацар, уьш меца цабитар. Ткъа ша, хьалха суьйлашна ма-гайттара, шен возалла йовзийта х1оьттира. Хууш ма-хиллара, Ахульгохь эшарна а, дукха баларш хиларна а шарахь и дагахь латтор т1елаьцна дара. Имаматехь муьлхха а самукъадоккху х1ума дихкина дара. Шемалс ша корта боккхур бу аьллера шен омра дохийначун. Зуда ялор, цхьацца бахьанина тойнаш х1иттор тапаьлла тийна д1адахьа дезаш дара, самукъанна лелон х1умнаш юкъара д1адаьхна. Иллеш бохуш, хелхарш деш г1овг1а яр дихкинера. Закон талхийначарна массанхьа та1зарш деш дара.